IDK Raka Kusuma
Masila i déwa. Limané macakupan di tangkahé. Sing makiselan i déwa. Sing makejehan i déwa.
Makenyem i déwa. Yadiastun sayan ngabar-abar apiné morbor. Morbor ragan i déwané. Sing sautin i déwa patakon tiangé: tis apiné Nat Chi Mai, tis? Makesiab tiang, makesiab. Suud matakon kéto, sing i déwa tepukin tiang borbor api. Kuil Api, Kuil Api tepukin tiang. Kuil Api tongosin Bhiksu mabaos tan mari: Budha, Budha, Budha, geni murub sané morbor gumi Vietnamé, gingsirang meriki. Gingsirang, gingsirang makasami. Dugdugang ring awak titiangé. Dugdugang, dugdugang, dugdugang.
Sayan makesiab tiang. I déwa, Nat Chi Mai, malingsé dadi tunjung di tungtung apiné. Tunjung kuning masawang bang. Nyalang.
ban_Latn ban_Latn ban_Latn ban_Latn